ועדת העבודה, הרווחה והבריאות, כנסת 16, פרוטוקול מספר 134, 2004-02-22 10:00

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: כולנו מזועזעים וכואבים מהפיגוע שקרה הבוקר בירושלים.

שאול יהלום: אנחנו משתתפים באבלם של שבעת ההרוגים ומאחלים החלמה לפצועים.

שאול יהלום: אני מקווה שמצבם ישתפר ושהם יצאו במהרה מבתי החולים.

שאול יהלום: אני גם רוצה להתנצל על האיחור שנבע מפקק שהיה בכניסה לירושלים שהוא כנראה כתוצאה של הפיגוע.

שאול יהלום: אנחנו דנים בהצעת חוק פרטית של חברת הכנסת גילה פינקלשטיין, הצעת חוק הנוער (טיפול והשגחה)( תיקון מס' 17)(פרסום תמונת עירום של קטין), התשס"ג-2003, הכנה בין קריאה ראשונה לקריאה שנייה ושלישית.

שאול יהלום: הצעת החוק מבקשת להחמיר באיסור פרסום תמונת עירום של קטינים.

שאול יהלום: עד היום היה אסור בחוק לפרסם תמונה מגיל 9 שנים וכאן יש בקשה להחמיר ולאסור את הפרסום מגיל 5 שנים.

שאול יהלום: כלומר, כבר מגיל 5 שנים יהיה אסור לפרסם תמונת קטין וזו תהיה עבירה פלילית.

שאול יהלום: הצעת החוק עברה בקריאה ראשונה בתאריך 29 ליולי, והצביעו בקריאה הראשונה למענה פה אחד, 18 חברי כנסת, לא היו נמנעים ולא היו מתנגדים.

שאול יהלום: חברי הכנסת אפילו ויתרו על זכות הדיבור.

שאול יהלום: יושבת הראש אומרת כי בעד הצעת החוק הצביעו 20 חברי כנסת, לא 18 חברי כנסת.

שאול יהלום: היא צירפה את קולה ואת קולו של יושב-ראש הכנסת.

שאול יהלום: חברת הכנסת פינקלשטיין, בבקשה.

גילה פינקלשטיין: אנחנו שומעים לאחרונה כי מספר הפגיעות על רקע מיני עולה.

גילה פינקלשטיין: לכן, מאוד חשוב שיהיה עכשיו איסור על פרסום תמונת עירום של קטין וזאת מיום שמלאו לו 5 שנים, ולא כפי שהיה עד עכשיו בחוק מגיל 9 שנים.

גילה פינקלשטיין: גיל 5 שנים הוא גיל גן חובה, והקטין חש בושה ביחס לאברי הגוף שלו המוצנעים.

גילה פינקלשטיין: הוא מודע להבדלים שבין המינים.

גילה פינקלשטיין: פרסום תמונות של קטינים עלול לעודד את התופעה שעליה אנחנו קוראים עליה יום יום בעיתון.

גילה פינקלשטיין: אנחנו צריכים להגן על כבודם של ילדים, ולשמור על הפרטיות שלהם.

גילה פינקלשטיין: ילדים לא צריכים לחוש בושה כשהם רואים את התמונות שלהם מפורסמות בעיתונות.

גילה פינקלשטיין: אנחנו מקווים שהתיקון הזה יצמצם את תופעת הפגיעות המיניות בילדים.

שאול יהלום: תודה רבה.

שאול יהלום: חבר הכנסת אלדד, בבקשה.

אריה אלדד: אין לי התנגדות לעצם החוק.

אריה אלדד: אומנם ראוי להגן על פרטיותו של קטין ככל האפשר ולהוריד את גיל הפרסום.

אריה אלדד: עם זאת, נדמה לי שזה יהיה לא נכון לצפות שזה יביא לצמצום עבירות המין, כי אותם פדופילים לא ממש מוטרדים מהשאלות האם ניתן לזהות את הילד בתמונה או לא, האם הוא מצולם לפנים או מאחור, האם יש לילד עיגולים על הפנים או לא.

אריה אלדד: מי שהדבר הזה גורם לו גירוי במערכת מינית מעוותת, לא ממש איכפת לו אם מזהים את הילד בתמונה או לא.

שאול יהלום: אבל, אתה לא מתנגד.

אריה אלדד: לא, ממש לא.

שאול יהלום: האם יש מישהו שרוצה להעיר עוד הערה?

שאול יהלום: אין.

שאול יהלום: אני רוצה לקרוא כאן מכתב שהגיע אלינו משוש צימרמן ראש תחום ילדים בסיכון ביחידה למניעת התעללות בילדים של השירות הפסיכולוגי הייעוצי של המינהל הפדגוגי במשרד החינוך והתרבות והספורט, של מדינת ישראל.

שאול יהלום: "הנדון: הצעת חוק הנוער וכו'... בשל היעדרותינו מהישיבה היום, ברצוני להודיעך כי הדרג המקצועי של משרד החינוך, תומך בתיקון לחוק הנ"ל.

שאול יהלום: דעתנו זו הוצגה בישיבה הקודמת של הוועדה שדנה בנושא.

שאול יהלום: "

עו"ד רינת ביגלר: אני מבקשת להביא את עמדת אנשי המקצוע של המשרד.

עו"ד רינת ביגלר: אנחנו אכן תמכנו ברציונל של הורדת הגיל ואנחנו עדיין תומכים.

עו"ד רינת ביגלר: אבל, אם כבר מורידים את הגיל, אז ייתכן שיש מקום לשקול הורדה נוספת.

עו"ד רינת ביגלר: גיל 5 שנים הוא אומנם גיל חינוך חובה, אבל אין בהכרח עניין לעשות דווקא את ההקשר הזה.

עו"ד רינת ביגלר: הרי ילדים מגיל 3 שנים מזהים את עצמם כשהם רואים את עצמם בתמונות.

עו"ד רינת ביגלר: הם יכולים להביע רגשות שונים בהקשר הזה, ולכן מוצע לשקול אפשרות של הורדה עד גיל 3 שנים.

שאול יהלום: בנושא הזה דנו בין הקריאה הטרומית לקריאה הראשונה ואמרנו שאין גוזרים גזירה, אלא בשלבים.

שאול יהלום: אנחנו הורדנו ארבע שנים מגיל תשע שנים.

שאול יהלום: בואו נראה איך זה פועל שנה-שנתיים, מה המסקנות, ואחר כך אנחנו נראה.

שאול יהלום: מי בעד אישור הצעת החוק לקריאה שנייה ושלישית?

שאול יהלום: אושר פה אחד.

שאול יהלום: אנחנו מברכים את חברת הכנסת גילה פינקלשטיין על הצעת החוק, ניפגש במליאה כאשר נדון בקריאה השנייה והשלישית.